જ્યારે નાની જીવતાં હતાં ત્યારે કોઈની પણ બીમારી આવે કે સારામાઠા પ્રસંગે પણ નાનીને બોલાવી લેવાતાં હતાં. નાની એટલે ‘સંકટ સમયની સાંકળ.’ પોતે તો ત્રણ વર્ષથી પીએચ.ડી. કરવા લંડન આવી હતી. ત્રણ વર્ષ સુધી એણે એની નાનીને જોઈ ન હતી. આજે એના પપ્પા એને વાસ્તવિકતા સમજાવી રહ્યા છે. શું માણસની લાગણીની કોઈ કિંમત નથી ? જેનો જન્મ છે એનું મૃત્યુ નિશ્ચિત છે, પરંતુ લાગણીના સંબંધો જ્યારે તૂટે છે ત્યારે એ ઘણા પીડાદાયક હોય છે. દુઃખ ના થવું એ શું વાસ્તવિકતા છે ? દરેક વ્યક્તિએ વાસ્તવિકતા સ્વીકારવી પડે છે. એના માટે પણ અમુક સમય લાગે છે.